**RÁMCOVÁ DOHODA**

**č. ­­­­\_\_\_\_\_\_\_\_\_\_\_\_\_\_\_\_**

**o poskytovaní pozemnej prepravy osôb a batožín na území SR a v zahraničí**

uzavretá podľa ust. § 269 ods. 2 zák. č. 513/1991 Zb. Obchodný zákonník v platnom znení (ďalej len „*Obchodný zákonník*“) a ust. § 83 zák. č. 343/2015 Z.z. o verejnom obstarávaní a o zmene a doplnení niektorých zákonov v platnom znení (ďalej len „*Zákon o verejnom obstarávaní*“)

**Článok I.**

**Zmluvné strany**

**1.1. Slovenský zväz ľadového hokeja**

 so sídlom Trnavská cesta 27/B, 831 04 Bratislava

 IČO: 30 845 386

 DIČ: 2020872799 / IČ DPH: SK2020872799

 občianske združenie registrované Ministerstvom vnútra SR č. s. VVS/1-909/90-73

v zastúpení:

Bankové spojenie:

Číslo účtu:

IBAN:

(ďalej v texte len ako „***Objednávateľ***“)

**1.2. Obchodné meno:**

sídlo:

 registrácia:

 číslo zápisu:

 zastúpený (meno, priezvisko, titul, funkcia):

 IČO:

 DIČ:

 Bankové spojenie:

 Číslo účtu:

 IBAN:

 (ďalej ako „***Poskytovateľ***“)

(obe zmluvné strany ďalej spoločne aj iba ako „***zmluvné strany***“)

**Článok II.**

**Preambula**

2.1. Objednávateľ a Poskytovateľ uzatvárajú za účelom úpravy ich práv a povinnosti túto dohodu, ktorej uzavretie vzišlo z výsledku verejného obstarávania postupom zadávania nadlimitných zákaziek v súlade s ust. § 83 Zákona o verejnom obstarávaní na predmet zákazky: *„****pozemná preprava osôb a batožín na území SR a v zahraničí****“*  (ďalej aj iba ako „***verejné obstarávanie***“) v záujme zabezpečenia pozemnej prepravy osôb a batožín v SR a v zahraničí pre Objednávateľa, ktorý je národným športovým zväzom pre šport - ľadový hokej v rozsahu prepravy cestujúcich osôb, ktoré zabezpečujú činnosť v mene Objednávateľa (reprezentačné tímy hokejistov, členovia realizačných tímov a iné nominované osoby vyslané Objednávateľom na akcie, podujatia, semináre, stretnutia a pod. v súvislosti s ľadovým hokejom, najmä rozhodcovia, tréneri, inštruktori, pozorovatelia, delegáti a pod.) a ich materiálneho vybavenia do miesta určenia včas a riadne.

**Článok III.**

**Úvodné ustanovenia a definície pojmov**

3.1. Objednávateľje národným športovým zväzom s výlučnou pôsobnosťou pre šport - ľadový hokej na území Slovenskej republiky podľa zák. č. 440/2015 Z. z. o športe v platnom znení (ďalej aj iba ako „***Zákon o športe***“) a v zmysle osvedčenia Ministerstva školstva, vedy, výskumu a športu Slovenskej republiky (ďalej aj iba ako „***MŠVVaŠ SR***“) č: 2016-12947/35394:88-30AA zo dňa 22.08.2016 a okrem iného zabezpečuje reprezentáciu Slovenskej republiky v ľadovom hokeji, organizuje a riadi súťaže v ľadovom hokeji na území Slovenskej republiky a zabezpečuje odbornú prípravu športových odborníkov.

3.2. Poskytovateľ je podnikateľ oprávnený poskytovať pozemnú prepravu osôb a batožín na území Slovenskej republiky a v zahraničí.

3.3. „***Prepravovanými osobami***“ sa pre účely tejto Dohody rozumejú reprezentačné tímy hokejistov, členovia realizačných tímov a iné nominované osoby vyslané Objednávateľom na akcie, podujatia, semináre, stretnutia a pod. v súvislosti s ľadovým hokejom, najmä rozhodcovia, tréneri, inštruktori, pozorovatelia, delegáti a pod..

3.4. Za „**Dohodu**“ sa považuje vždy táto dohoda, ak nie je explicitne určené inak, ako aj všetky písomné dohody a dodatky, ktorými sa táto dohoda dopĺňa alebo mení, na ktoré dohoda odkazuje ako aj prílohy, ktoré sú jej neoddeliteľnou súčasťou.

3.5. Pokiaľ z tejto dohody nevyplýva niečo iné:

3.5.1. odkaz na ustanovenie dohody je odkazom na takéto ustanovenie v znení všetkých jeho neskorších zmien,

3.5.2. odkaz na právny predpis je odkazom na takýto predpis v znení jeho neskorších zmien, ak dôjde k zrušeniu právneho predpisu, potom sa odkaz vzťahuje na právny predpis, ktorým bol zrušený právny predpis nahradený, ak takého niet, potom na právny predpis, ktorého aplikácia je pre jeho obsah a účel najbližšia obsahu a účelu zamýšľaného zmluvou, odkaz na právny predpis je odkazom na právny predpis Slovenskej republiky,

3.5.3. slová v jednotnom čísle zahŕňajú aj ich množné číslo a naopak

3.6. V prípade, že sa v Dohode uvádza odkaz na technické špecifikácie, tak sa tým rozumejú v poradí: slovenské technické normy, ktorými sa prevzali európske normy, európske technické osvedčenia, spoločné technické špecifikácie, medzinárodné normy, iné technické referenčné systémy zavedené európskymi úradmi pre normalizáciu alebo ak také neexistujú, národné technické osvedčenia alebo národné technické špecifikácie týkajúce sa poskytovania služieb a používania výrobkov.

**Článok IV.**

**Predmet Dohody**

4.1. Predmetom Dohody je záväzok Poskytovateľa na základe objednávky Objednávateľa zabezpečiť pre Objednávateľa pozemnú prepravu osôb a batožín, a to ako na území Slovenskej republiky, tak a aj v zahraničí v súlade a podľa podmienok tejto Dohody a za cenu dohodnutú v Dohode.

4.2. Poskytovateľ sa zaväzuje zabezpečiť pre Objednávateľa pozemnú prepravu osôb a prepravu batožiny do miesta určeného Objednávateľom a to riadne a včas v súlade s objednávkou Objednávateľa.

4.3. Poskytovateľ sa zaväzuje zabezpečiť pozemnú prepravu osôb a prepravu batožiny na celom území Slovenskej republiky a aj v iných európskych krajinách ako sú predovšetkým štáty: Rakúsko, Švajčiarsko, Nemecko, Francúzsko, Česká republika, Poľsko, Maďarsko, Bielorusko, Taliansko, Fínsko, Švédsko, Dánsko, Nórsko, Lotyšsko, prípadne štáty určené na základe miesta konania zápasov jednotlivých reprezentačných tímov v príslušných hokejových sezónach a podujatí, na ktorých sa majú zúčastniť prepravované osoby Objednávateľa.

4.4. Zmluvné strany sa dohodli, že Objednávateľ zabezpečí pozemnú prepravu osôb a batožín podľa tejto Dohody autobusom alebo mikrobusom v závislosti od počtu prepravovaných osôb a v prípade potreby využije príves.

4.5. Poskytovateľ je povinný prepravu batožín prepravovaných osôb zabezpečiť maximálne do nosnosti autobusu a adekvátneho batožinového priestoru. Batožina, ktorá presahuje obvyklú hmotnosť, alebo rozmery bude prepravovaná v prívese alebo v nákladnom aute, v prípade že objem batožiny presahuje 17 m3 Poskytovateľ zabezpečí jej prepravu, pričom objem nad 17 m3 uhradí Objednávateľ. V prípade potreby je Objednávateľ oprávnený vyžadovať samostatnú prepravu batožín. Ak sa batožina prepravuje samostatne, je Poskytovateľ povinný dbať, aby sa batožina prepravila do miesta určenia najneskôr v rovnaký čas ako prepravované osoby Objednávateľa.

4.6. Zmluvné strany sa dohodli, že Poskytovateľ je povinný pri každej pozemnej preprave realizovanej podľa tejto Dohody zabezpečiť minimálne požadované nasledovné vybavenie vozidiel:

 4.6.1. počet miest v autobuse: 45,

 4.6.2. počet miest v mikrobuse: 20,

 4.6.3. adekvátny batožinový priestor pre batožinu, ktorú tvorí hlavne hokejová výstroj a pomocný hokejový materiál zodpovedajúci počtu prepravovaných osôb v rozmere min. 17 m3,

 4.6.4. klimatizácia,

 4.5.5. audio a video,

 4.5.6. nočné osvetlenie jednotlivých sedadiel,

 4.5.7. kávovar a chladnička pre cestujúcich,

 4.5.8. chemické WC (neplatí sa pre mikrobusy),

 4.5.9. sedadlá typu LUX s možnosťou sklápania a vysúvania do uličky,

 4.5.10. ťažné zariadenie.

4.7. Poskytovateľ je povinný zabezpečiť, aby vozidlá použité pre plnenie tejto Dohody boli spôsobilé zabezpečovať prepravu osôb ako aj prepravu batožiny podľa platných právnych predpisov Slovenskej republiky, a v prípade prepravy podľa tejto Dohody v zahraničí, aby tieto vozidlá spĺňali požiadavky platných predpisov tých krajín, kde sa preprava uskutočňuje.

**Článok V.**

**Čas plnenia,  podmienky jednotlivých plnení a objednávky**

5.1. Zmluvné strany sa dohodli, že prepravu podľa tejto Dohody bude Poskytovateľ poskytovať Objednávateľovi priebežne, počas platnosti tejto Dohody, a to vždy na základe písomnej objednávky Objednávateľa (ďalej len ako „*Objednávka*“). Poskytovateľ je povinný poskytovať služby podľa tejto Dohody priebežne do 24 hodín od potvrdenia písomnej Objednávky.

5.2. Objednávateľ doručí Poskytovateľovi Objednávku na zabezpečenie prepravy osôb a batožiny s uvedením najmä týchto údajov:

 5.2.1. termín a čas prepravy (t.j. najmä uvedenie dátumu a hodiny pristavenia vozidla času odchodu z východzieho miesta a dátumu a času odchodu z miesta, ktorý bol cieľom prepravy),

 5.2.2. východzie miesto (t.j. miesto pristavenia vozidla - presná adresa) a cieľ cesty (t.j. presná adresa),

 5.2.3. počet prepravovaných osôb,

 5.2.4. informácia o objeme batožiny,

 5.2.5. účelné informácie o programe,

 5.2.6. informácie o službách pre vodičov (t.j. strava, ubytovanie),

 5.2.7. lehotu, do ktorej je možné meniť počet prepravovaných osôb a technické parametre materiálu.

 Objednávateľ je oprávnený v Objednávke uviesť aj ďalšie požiadavky.

5.3. Poskytovateľ najneskôr do 24 hodín od doručenia Objednávky túto potvrdí. V prípade akýchkoľvek výhrad Poskytovateľa k predmetu Objednávky, sa Objednávka považuje zo strany Poskytovateľa za nepotvrdenú a Poskytovateľ znáša v celom rozsahu škodu, ktorá týmto Objednávateľovi vznikla. Ak Poskytovateľ zabezpečenie prepravy podľa predchádzajúcej vety nepotvrdí v určenom čase, zodpovedá za škodu, ktorú tým Objednávateľovi spôsobil podľa ust. § 373 a nasl. Obchodného zákonníka.

5.4. Objednávky sa pre účely Dohody a zmluvného vzťahu považujú za čiastkové zmluvy.

5.5. Zmluvné strany sa dohodli, že zasielanie Objednávok a ich potvrdenie môže prebiehať elektronickou formou, t.j. prostredníctvom e-mailu. Zmluvné strany sa rovnako dohodli, že ak Objednávku zadá Objednávateľ telefonicky, je povinný ju bez odkladu zaslať aj e-mailom, rovnako ak Poskytovateľ potvrdí Objednávku telefonicky, toto potvrdenie musí bezodkladne zaslať Objednávateľovi aj e-mailom.

**Článok VI.**

**Cena**

6.1. Zmluvné strany sa dohodli na jednotkových cenách za služby poskytované podľa tejto Dohody v súlade so zák. č. 18/1996 Z.z. o cenách v platnom znení, vyhlášky MF SR č. 87/1996 Z.z., ktorou sa vykonáva zákon, takto:

 6.1.1. v prípade prepravy autobusom pre 45 osôb s adekvátnym batožinovým priestorom a požadovaným vybavením pre cesty v rámci Slovenskej republiky:

a)cena za 1 km vo výške \_\_\_\_\_EUR bez DPH, DPH je vo výške \_\_\_\_ EUR,

 cena za 1 km s DPH vo výške \_\_\_\_EUR,

 b) cena za1 hodinu stojného vo výške \_\_\_\_ EUR bez DPH, DPH je vo výške

 \_\_\_\_\_\_\_EUR, cena za 1 hodinu stojného s DPH vo výške \_\_\_\_EUR,

 6.1.2. v prípade prepravy autobusom pre 45 osôb s adekvátnym batožinovým priestorom a požadovaným vybavením pre cesty v zahraničí:

a)cena za 1 km vo výške \_\_\_\_\_EUR bez DPH, DPH je vo výške \_\_\_\_ EUR,

 cena za 1 km s DPH vo výške \_\_\_\_EUR,

 b) cena za1 hodinu stojného vo výške \_\_\_\_ EUR bez DPH, DPH je vo výške

 \_\_\_\_\_\_\_EUR, cena za 1 hodinu stojného s DPH vo výške \_\_\_\_EUR,

 6.1.3. v prípade prepravy mikrobusom pre 20 osôb s adekvátnym batožinovým priestorom a požadovaným vybavením pre cesty v rámci Slovenskej republiky:

 a)cena za 1 km vo výške \_\_\_\_\_EUR bez DPH, DPH je vo výške \_\_\_\_ EUR,

 cena za 1 km s DPH vo výške \_\_\_\_EUR,

 b) cena za1 hodinu stojného vo výške \_\_\_\_ EUR bez DPH, DPH je vo výške

 \_\_\_\_\_\_\_EUR, cena za 1 hodinu stojného s DPH vo výške \_\_\_\_EUR,

6.1.4. v prípade mikrobusu pre 20 osôb s adekvátnym batožinovým priestorom a požadovaným vybavením pre cesty v zahraničí:

a)cena za 1 km vo výške \_\_\_\_\_EUR bez DPH, DPH je vo výške \_\_\_\_ EUR,

 cena za 1 km s DPH vo výške \_\_\_\_EUR,

 b) cena za1 hodinu stojného vo výške \_\_\_\_ EUR bez DPH, DPH je vo výške

 \_\_\_\_\_\_\_EUR, cena za 1 hodinu stojného s DPH vo výške \_\_\_\_EUR,

6.2. Ceny dohodnuté v bode 6.1. Dohody sú ceny maximálne a platné počas trvania Dohody, s výnimkou prípadov, ktoré sú určené v bode 6.6. tejto Dohody. V dohodnutej cene sú zahrnuté všetky náklady a poplatky spojené s poskytnutím služby, resp. dodávkou predmetu zákazky, vrátane nákladov Poskytovateľa na prepravu vozidla do východzieho miesta začatia prepravy (bod 5.2.2. Dohody) a po poskytnutí služby  z miesta ukončenia prepravy späť.

6.3. Zmluvné strany sa dohodli, že ak Poskytovateľ nie je platcom DPH a v prípade že sa počas platnosti zmluvy platcom DPH stane, dohodnutá cena sa považuje za cenu dohodnutú vrátene DPH a Poskytovateľ nie je oprávnený jednostranne dohodnutú cenu navýšiť o DPH.

6.4. K cene dohodnutej v bode 6.1. tohto článku Dohody sa pripočítajú skutočné náklady, ako sú napr.:

 6.4.1. pre cesty v Slovenskej republike: parkovacie poplatky, mzda druhého vodiča. Ubytovanie vodiča (vodičov) organizačne zabezpečí Objednávateľ. Cena jeho (ich) ubytovania bude preplatená Poskytovateľovi Objednávateľom na základe predloženia riadnych účtovných dokladov.

 6.4.2. pre cesty v zahraničí: poplatky za používanie ciest a diaľnic vrátane poplatkov za osobokilometre, parkovacie poplatky, mzda druhého vodiča. Ubytovanie vodiča (vodičov) organizačne zabezpečí Objednávateľ. Cena jeho (ich) ubytovania bude preplatená Poskytovateľovi Objednávateľom na základe predloženia riadnych účtovných dokladov.

6.5. Zmluvné strany sa dohodli, že celková cena za prepravu osôb a prepravu batožiny uskutočnenej na základe tejto Dohody prostredníctvom jednotlivých Objednávok nepresiahne výšku 350.000,-EUR bez DPH (slovom: tristopäťdesiattisíc eur). Táto celková cena predstavuje súčet cien za služby Poskytovateľa na základe všetkých Objednávok podľa tejto Dohody.

6.6. Zmluvné strany sa dohodli, že k zmene dohodnutej ceny podľa bodu 6.1. môže dôjsť len v prípade zmeny sadzby DPH a iných administratívnych opatrení štátu alebo z titulu zmeny rozsahu predmetu zákazky, len na základe dohody zmluvných strán písomným dodatkom k Dohode v súlade s podmienkami stanovenými pre zmenu rámcovej dohody Zákonom o verejnom obstarávaní.

6.7. Zmluvné strany sa dohodli, že stojné je Poskytovateľ oprávnený fakturovať maximálne za dobu 10 hodín denne a stojné je možné fakturovať za začatú polhodinu. Podľa dohody zmluvných strán sa za stojné nepovažuje pristavenie požadovaného vozidla do východzieho miesta začatia prepravy (bod 5.2. Dohody).

**Článok VII.**

**Platobné podmienky a fakturácia**

7.1. Zmluvné strany sa dohodli, že Objednávateľ neposkytne Poskytovateľovi pre plnenie záväzkov z tejto Dohody a ani pre plnenie záväzkov podľa Objednávok preddavok, ani zálohovú platbu.

7.2. Poskytovateľom vystavená faktúra za poskytnutie prepravy osôb a prepravy batožiny na základe Objednávky podľa tejto Dohody musí spĺňať náležitosti podľa ust. § 3a Obchodného zákonníka ako aj ust. § 74 zák. č. 222/2004 Z. z. o dani z pridanej hodnoty v planom znení, prípadne iné náležitosti vyžadované platnými daňovými a/alebo účtovnými predpismi Slovenskej republiky.

7.3. Poskytovateľ je oprávnený vystaviť faktúru najskôr dňom dodania služby, t.j. prepravy osôb a prepravy batožiny na základe Objednávky Objednávateľa podľa tejto Dohody.

7.4. Zmluvné strany sa dohodli, že neoddeliteľnou súčasťou faktúry bude vždy rozpis všetkých poskytnutých služieb vrátane skutočných nákladov (bod 6.4. Dohody) odsúhlasených a potvrdených Objednávateľom.

7.5. Zmluvné strany sa dohodli na lehote splatnosti faktúr vystavených Poskytovateľom v dĺžke 30 dní od doručenia faktúry Objednávateľovi.

7.6. Úhradu ceny za uskutočnenú prepravu osôb a prepravu batožiny zrealizuje Objednávateľ vždy bezhotovostne platobným stykom na základe riadne vystavenej faktúry Poskytovateľa. Cena za považuje za uhradenú dňom jej pripísania na účet Poskytovateľa.

**Článok VIII.**

**Ďalšie práva a povinnosti zmluvných strán**

8.1. Poskytovateľ je povinný zabezpečiť prepravu osôb a batožín na základe Objednávky v určenom čase a na dohodnuté miesto a späť.

8.2. Poskytovateľ je povinný počas celej doby platnosti a účinnosti Dohody udržiavať všetky povolenia, oprávnenia a doklady, potrebné pre vykonávanie prepravy osôb a prepravy batožiny v zmysle platných právnych predpisov Slovenskej republiky alebo krajín, kde sa preprava uskutočňuje.

8.3. Poskytovateľ je povinný počas celej doby platnosti a účinnosti Dohody mať uzatvorené poistenie zodpovednosti za škodu podnikateľa v celkovej výške poistného plnenia 1 000 000 EUR.

8.4. Objednávateľ sa zaväzuje minimálne 10 dní pred uskutočnením prepravy e-mailom spresniť organizačné požiadavky týkajúce sa prepravy. Ide o počet dní dojednanej prepravy, deň odchodu a príchodu a miesto odchodu a príchodu. Následne je Objednávateľ oprávnený vystaviť Objednávku.

8.5. Poskytovateľ je povinný zabezpečiť, aby použité vozidlo pre prepravu podľa tejto Dohody bolo spôsobilé na cesty a aby bolo použiteľné na prepravu určenú v tejto zmluve.

8.6. Poskytovateľ sa zaväzuje zabezpečiť poistenie zodpovednosti za poškodenie prepravovaných osôb a vecí.

8.7. Poskytovateľ je povinný vybaviť cestné vozidlá spôsobilou posádkou a pohonnými látkami a ďalšími vecami na dohodnutú prepravu. Posádka vozidla musí byť spôsobilá riešiť prípadné problémy počas prepravy v zahraničí alebo mať uzavretú zmluvu, ktorej predmetom je poskytovanie asistenčných a jazykových služieb.

8.8. Poskytovateľ sa zaväzuje pristaviť požadované vozidlo najneskôr 20 minút pre stanoveným odchodom a na miesto určené Objednávateľom v zmysle Objednávky.

8.9. Poskytovateľ sa zaväzuje akceptovať zrušenie Objednávky bez akéhokoľvek nároku na náhradu škody, či iné plnenie najneskôr 2 pracovné dni vopred, napr. v prípade odvolania požadovanej prepravy z nepredvídateľných vážnych dôvodov.

8.10. Poskytovateľ je povinný zabezpečiť náhradnú prepravu, v prípade poruchy vozidiel, či pred začatím prepravy alebo počas prepravy.

8.11. Poskytovateľ je si vedomý a berie na vedomie, že:

8.11.1. prepravovaná batožina osôb svojou hmotnosťou presahuje obvyklú hmotnosť a rozmery bežne prepravovanej batožiny,

 8.11.2. takáto batožina si vyžaduje osobitné postupy pri preprave,

 8.11.3. batožina je obvykle a predovšetkým prepravovaná spolu s osobami v rovnakom dopravnom prostriedku (v autobuse alebo mikrobuse) a/alebo s ním spojenom prívese, či návese,

 8.11.4. výnimočne môže byť batožina prepravovaná paralelným dopravným prostriedkom, v takom poprípade ale musí byť batožina odovzdaná prepravovaným osobám v okamihu ich príchodu na miesto určenia.

**Článok IX.**

**Mlčanlivosť**

9.1. Zmluvné strany sa zaväzujú zachovávať mlčanlivosť o dôverných informáciách týkajúcich sa tejto Dohody, vrátane jej prípadných dodatkov, tento záväzok zmluvných strán nie je časovo obmedzený.

9.2. Dôvernými informáciami podľa bodu 9.1. tejto Dohody sa rozumejú obchodné, právne, finančné, prevádzkové a ďalšie skutočnosti, informácie a údaje, týkajúce sa skutočností zistených počas plnenia Dohody, resp. súvisiacich s predmetom plnenia Dohody, vrátane jej prípadných dodatkov alebo s nimi súvisiace s výnimkou:

9.2.1. informácii, ktoré sú v deň uzavretia tejto Dohody verejne známymi alebo ktoré sa už v tento deň dali zadovážiť z bežne dostupných zdrojov,

9.2.2. informácií, ktoré sa stali po dni uzavretia tejto Dohody verejne známymi alebo ktoré sa po tomto dni už dajú zadovážiť z bežne dostupných zdrojov, a to inak než v dôsledku porušenia povinnosti zmluvnej strany zachovávať mlčanlivosť podľa tohto článku Dohody,

9.2.3. informácií, z ktorých povahy vyplýva, že dotknutá zmluvná strana nemá záujem o ich utajenie, ak ich dotknutá zmluvná strana výslovne neoznačila za dôverné

(ďalej aj iba ako „***Dôverné informácie***“).

9.3. Povinnosť zachovávať mlčanlivosť o Dôverných informáciách sa nevzťahuje:

9.3.1. na prípady, ak zmluvná strana zverejnila Dôverné informácie s predchádzajúcim písomným súhlasom dotknutej zmluvnej strany,

9.3.2. na prípady, keď na základe zákona vznikne zmluvnej strane povinnosť poskytnúť Dôverné informácie, takáto zmluvná strana je povinná informovať dotknutú zmluvnú stranu o vzniku povinnosti poskytnúť Dôverné informácie, na základe zákona a o spôsobe a rozsahu, akým resp. v akom ju plnia,

9.3.3. na prípady, ak zmluvná strana použila potrebné informácie alebo dotknuté dokumenty v prípadných súdnych, rozhodcovských, správnych a iných konaniach ohľadom práv a povinnosti vyplývajúcich z tejto Dohody alebo s ním súvisiacich.

9.4. Zmluvné strany sa zaväzujú, že Dôverné informácie bez predchádzajúceho písomného súhlasu dotknutej zmluvnej strany ďalej neposkytnú tretím osobám a ani neumožnia prístup tretích osôb k Dôverným informáciám. Za tretie osoby sa však nepokladajú členovia orgánov, zamestnanci alebo iné poverené osoby zmluvných strán, audítori alebo právni a iní poradcovia zmluvných strán, ktorí sú viazaní ohľadne im sprístupnených Dôverných informácií povinnosťou mlčanlivosti na základe zákona.

9.5. Zmluvné strany sa zároveň zaväzujú, že priamo a ani prostredníctvom inej osoby nepoužijú Dôverné informácie v rozpore s ich účelom pre seba alebo pre inú osobu alebo v rozpore so záujmami dotknutej zmluvnej strany.

9.6. Kde sa v tomto článku hovorí o dotknutej zmluvnej strane, má sa na mysli tá zmluvná strana, (i) ktorá Dôverné informácie druhej strane sprístupnila, (ii) ktorej sa Dôverné informácie týkajú alebo (iii) ktorá by mohla byť sprístupnením Dôverných informácií tretím osobám alebo ich použitím v rozpore s ich účelom priamo dotknutá na svojich právach a oprávnených záujmoch. Ak vo vzťahu k určitým Dôverným informáciám nie je možné takto dotknutú zmluvnú stranu jednoznačne určiť, sú ňou obidve zmluvné strany.

**Článok X.**

**Zodpovednosť za škody**

10.1. Zmluvné strany sú povinné predchádzať vzniku škody a urobiť všetky vhodné a primerané opatrenia k odvráteniu hroziacej škody a v prípade vzniku škody urobiť nevyhnutné opatrenia k tomu, aby rozsah škody bol čo najnižší.

10.2. Zmluvná strana, ktorá poruší svoju povinnosť uvedenú v Dohode a/alebo potvrdenej Objednávke, je povinná nahradiť škodu tým spôsobenú druhej zmluvnej strane, okrem prípadu, ak preukáže, že porušenie povinnosti bolo spôsobené okolnosťami vylučujúcimi zodpovednosť podľa Obchodného zákonníka. Týmto nie je dotknutá povinnosť zmluvnej strany zaplatiť zmluvnú pokutu, ktorá sa na porušenie viaže.

10.3. Poskytovateľ zodpovedá za škodu spôsobenú prevádzkou dopravných prostriedkov, ako aj za škodu spôsobenú na zdraví prepravovaných osôb a prepravovaných batožinách v súlade s príslušnými ustanoveniami Občianskeho zákonníka a Obchodného zákonníka.

**Článok XI.**

**Zmluvné pokuty a úroky z omeškaní**

11.1. Pri nedodržaní termínu poskytnutia prepravy podľa Objednávky zo strany Poskytovateľa, má Objednávateľ nárok na zmluvnú pokutu vo výške 3.000,-EUR za každé jedno porušenie povinnosti. Popri nároku na zmluvnú pokutu má Objednávateľ aj nárok na náhradu škody, a to v celom rozsahu a výške, ktorá mu vznikla porušením tejto povinnosti zo strany Poskytovateľa. Zmluvnú pokutu je Poskytovateľ povinný zaplatiť do 10 dní odo dňa doručenia písomnej výzvy Objednávateľa na zaplatenie zmluvnej pokuty. Zmluvné pokuta sa považuje za uhradenú dňom pripísania peňažných prostriedkov na účet Objednávateľa.

11.2. V prípade, že Objednávateľ nezaplatí riadne vystavenú a doručenú faktúru, riadne a včas, má Poskytovateľ nárok na úrok z omeškania vo výške 0,02 % z dlžnej sumy za každý (i začatý) deň omeškania.

**Článok XII.**

**Osobitné ustanovenia**

12.1. Poskytovateľ prehlasuje, že spĺňa podmienky pre plnenie záväzkov z tejto Dohody, najmä na poskytnutie pozemnej prepravy osôb a batožiny na území Slovenskej republiky a v zahraničí, ako aj podmienky stanovené Zákonom o verejnom obstarávaní.

12.2. Poskytovateľ prehlasuje, že na plnenie predmetu zákazky má k dispozícií technické vybavenie, ktoré predložil na preukázanie podmienky účasti podľa § 34 ods. 1 písm. j) zákona o verejnom obstarávaní vo verejnom obstarávaní a zoznam ktorého tvorí prílohu č. 1 k tejto Dohode.

12.3. Poskytovateľ týmto potvrdzuje, že je zapísaný v registri partnerov verejného sektora a zároveň sa zaväzuje tento zápis udržiavať v platnosti a účinnosti počas celej doby trvania tejto Dohody.

12.4. Neoddeliteľnou súčasťou tejto Dohody je príloha č. 2, ktorá predstavuje zoznam všetkých známych subdodávateľov, údajov o osobe oprávnenej konať za subdodávateľa v rozsahu meno a priezvisko, adresa pobytu, dátum nariadenia. Tento zoznam predstavuje subdodávateľov Poskytovateľa známych v čase podpísania Dohody. Poskytovateľ je povinný Objednávateľovi oznámiť akúkoľvek zmenu údajov o subdodávateľoch uvedených v Prílohe č. 2 tejto Dohody, a to bezodkladne.

12.5. V prípade zmeny subdodávateľa je Poskytovateľ povinný najneskôr do 5 pracovných dní odo dňa zmeny subdodávateľa predložiť Objednávateľovi informácie o novom subdodávateľovi a predmete subdodávok, pričom pri výbere subdodávateľa musí Poskytovateľ postupovať tak, aby vynaložené náklady na zabezpečenie plnenia na základe zmluvy o subdodávke alebo obdobnej zmluvy boli primerané kvalite a cene. V prípade, že subdodávateľ má povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť zápisu do registra partnerov verejného sektora upravuje zák. č. 315/2016 Z.z. o registri partnerov verejného sektora v platnom znení.

12.6. Povinnosti Poskytovateľa, vrátane pravidiel výberu subdodávateľa, podľa vyššie uvedených bodov tohto článku, platia počas celej doby trvania tejto Dohody.

12.7. Poskytovateľ zodpovedá za plnenie subdodávateľa tak, ako keby plnenie realizoval sám a je povinný dodať Objednávateľovi služby na svoju zodpovednosť, v dohodnutom čase a v dohodnutej kvalite. Poskytovateľ zodpovedá za odbornú starostlivosť pri výbere subdodávateľa ako aj za výsledok subdodávateľom poskytnutej služby - prepravy osôb a batožiny.

12.8. Ustanovenia bodov 12.1. a 12.2. tejto Dohody sa aplikujú na subdodávateľa rovnako.

12.9. V prípade, ak Poskytovateľ v procese verejného obstarávania preukazoval technickú spôsobilosť alebo odbornú spôsobilosť prostredníctvom technických alebo odborných kapacít tretej osoby, zaväzuje sa pri plnení Dohody používať kapacity osoby, ktorej spôsobilosť využil na preukázanie technickej alebo odbornej spôsobilosti.

12.10. Poskytovateľ ako aj jeho subdodávatelia sú povinný strpieť výkon kontroly/auditu súvisiace s poskytnutím plnenia podľa tejto Dohody kedykoľvek počas platnosti a účinnosti Dohody, a to oprávnenými osobami z toho dôvodu, že Objednávateľ uhrádza cenu za služby pozemnej prepravy osôb a batožín z finančných prostriedkov, ktoré mu boli poskytnuté z verejných zdrojov v súlade a podľa Zákona o športe.

12.11. Poskytovateľ podpisom tejto Dohody vyhlasuje, že mu nie sú známe žiadne skutočnosti, ktoré vykazujú znaky konfliktu záujmov, najmä ak by mohli narušiť alebo obmedziť hospodársku súťaž, porušiť princíp transparentnosti a princíp rovnakého zaobchádzania, ovplyvniť výsledok alebo priebeh verejného obstarávania alebo iným spôsobom ovplyvniť ekonomický záujem Objednávateľa ako verejného obstarávateľa. V prípade, ak Objednávateľ zistí, a to aj dodatočne počas platnosti a účinnosti Dohody, že v procese verejného obstarávania došlo ku konfliktu záujmov tak ako sa uvádza vyššie, je Objednávateľ oprávnený okamžite odstúpiť od Dohody a má nárok na zaplatenie zmluvnej pokuty vo výške 10.000,-EUR. Zmluvnú pokutu je Poskytovateľ povinný zaplatiť do 30 dní odo dňa doručenia výzvy na zaplatenie zmluvnej pokuty. Odstúpením od zmluvy nie je dotknutý nárok na zaplatenie zmluvnej pokuty. Zaplatením zmluvnej pokuty nezaniká Objednávateľovi právo na náhradu škody v celom rozsahu.

**Článok XIII.**

**Odstúpenie od čiastkovej zmluvy (t.j. Objednávky)**

13.1. Objednávateľ je oprávnený odstúpiť od jednotlivej čiastkovej zmluvy (t.j. Objednávky). Toto odstúpenie nemá vplyv na platnosť tejto Dohody.

13.2. Od čiastkovej zmluvy (t.j. Objednávky) môže odstúpiť Objednávateľ:

 13.2.1. ak to ustanovuje táto Dohoda,

 13.2.2. z dôvodov podľa ust. § 344 a nasl. Obchodného zákonníka,

 13.2.3. ak ňou došlo k podstatnej zmene Dohody a ktorá si vyžadovala nové verejné obstarávanie.

13.3. V prípade odstúpenia od čiastkovej zmluvy (t.j. Objednávky) Objednávateľom prináleží Poskytovateľovi náhrada iba za skutočne vykonané služby.

13.4. Odstúpenie od čiastkovej zmluvy (t.j. Objednávky) je Objednávateľ oprávnený uskutočniť pred aj po potvrdení Objednávky Poskytovateľom.

13.4. Odstúpenie od čiastkovej zmluvy (t.j. Objednávky) musí Objednávateľ písomne oznámiť Poskytovateľovi, pričom čiastková zmluva (t.j. Objednávky) sa zrušuje okamihom doručenia prejavu vôle Objednávateľa Poskytovateľovi. Za dodržanie písomnej formy sa pre tento účel považuje aj e-mailová správa.

**Článok XIV.**

**Trvanie Dohody a jej ukončenie**

14.1. Táto Dohoda sa uzatvára na dobu 48 mesiacov od nadobudnutia jej platnosti a účinnosti alebo do vyčerpania celkovej dohodnutej ceny za poskytovanie služieb podľa bodu 6.5. tejto Dohody, a to podľa toho, ktorá zo skutočnosti nastane skôr.

14.2. Táto Dohoda môže byť ukončená skôr ako je uvedené v bode 14.1.:

 14.2.1. na základe písomnej dohody zmluvných strán,

 14.2.2. na základe odstúpenia Objednávateľa podľa bodov 14.3. a 14.4. tohto článku Dohody,

 14.2.3. písomnou výpoveďou zo strany Objednávateľa podľa bodu 14.5. tohto článku

 Dohody.

14.3. Objednávateľ je oprávnený odstúpiť od tejto Dohody, ak:

 14.3.1. voči Poskytovateľovi začalo konkurzné konanie alebo reštrukturalizácia,

 14.3.2. Poskytovateľ vstúpil do likvidácie,

 14.3.3. v čase uzavretia tejto Dohody existoval dôvod na vylúčenie Poskytovateľa pre nesplnenie podmienky účasti podľa § 32 ods. 1 písm. a) Zákona o verejnom obstarávaní,

 14.3.4. Poskytovateľ nebol v čase uzavretia Dohody zapísaný v registri partnerov verejného sektora alebo bol vymazaný z registra partnerov verejného sektora (aj po uzavretí Dohody),

 14.3.5. táto Dohoda nemala byť s Poskytovateľom uzavretá v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie,

 14.3.6. porušenie povinnosti Poskytovateľa znamená podstatné porušenie Dohody. Za podstatné porušenie Dohody Poskytovateľom sa považuje najmä: (i) omeškanie Poskytovateľa s poskytovaním služieb podľa Dohody, (ii) nedodržanie pokynov a požiadaviek Objednávateľa na poskytovanie služieb podľa Dohody, (iii) preukázané porušenie právnych predpisov Slovenskej republiky alebo Európskej únie v rámci poskytovania služieb podľa Dohody, (iv) zastavenie alebo prerušenie poskytovania služieb podľa Dohody z dôvodov na strane Poskytovateľa.

14.4. Objednávateľ je povinný odstúpenie od Dohody vyhotoviť písomne spolu s uvedením dôvodu a doručiť ho Poskytovateľovi. Dňom doručenia odstúpenia Poskytovateľovi táto Dohoda zaniká. Odstúpením od Dohody zanikajú všetky práva a povinnosti zmluvných strán. Plnenia, ktoré si zmluvné strany vzájomne poskytli do dňa odstúpenia, si zmluvné strany nevracajú. Odstúpenie od Dohody sa netýka nároku na náhradu škody vzniknutej porušením Dohody, sankčných nárokov, ani tých ustanovení Dohody, ktoré majú podľa Dohody trvať aj po ukončení Dohody, ak také sú v Dohode výslovne uvedené.

14.5. Objednávateľ je oprávnený písomne vypovedať Dohodu s výpovednou lehotou 1 mesiac, ktorá začína plynúť prvým dňom mesiaca nasledujúceho po mesiaci, v ktorom bola výpoveď doručená Poskytovateľovi, a to z dôvodu, ktorý možno považovať za nepodstatné porušenie povinnosti podľa Dohody. Za nepodstatné porušenie povinnosti podľa Dohody sa považuje také porušenie povinnosti, ktoré táto Dohoda alebo Obchodný zákonník neoznačuje za podstatné porušenie.

**Článok XV.**

**Komunikácia zmluvných strán a doručovanie**

15.1. Zmluvné strany sa dohodli, že ich vzájomná komunikácia vyplývajúca z Dohody bude prebiehať v slovenskom jazyku písomnou formou, prostredníctvom doporučenej zásielky alebo kuriéra alebo osobným doručením, ak Dohoda neumožňuje aj e-mailovú alebo inú komunikáciu.

15.2. Zmluvné strany sa dohodli, že ak si niektorá strana neprevezme zásielku zasielanú doporučenou poštou uloženú na pošte, za deň doručenia zásielky sa bude považovať deň vrátenia nedoručenej zásielky, aj keď sa adresát o obsahu uloženej zásielky nedozvedel. Zmluvné strany sa ďalej dohodli, že ak niektorá zmluvná strana odmietne zásielku prevziať, za deň jej doručenia sa považuje deň odmietnutia jej prevzatia.

15.3. Vzájomná komunikácia Objednávateľa a Poskytovateľa súvisiaca s touto Dohodou a/alebo Objednávkou, ak nepôjde o ukončenie Dohody, zmeny Dohody alebo inú úkony týkajúce sa dispozície s touto Dohodou môže prebiehať aj telefonicky alebo v elektronickej forme prostredníctvom elektronickej komunikácie (t.j. e-mail), pričom zmluvné strany budú vzájomne pre záväznú elektronickú komunikáciu používať tieto e-mailové adresy:

15.3.1. Objednávateľ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

15.3.2. Poskytovateľ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

15.4. Za preukázateľne doručený e-mail sa bude považovať iba taký, ktorého doručenie bolo potvrdené spätným e-mailom. Ak objektívne nie je možné nastaviť automatické potvrdenie o úspešnom doručení zásielky, zmluvné strany súhlasia s tým, že zásielka doručovaná elektronicky bude považovaná za doručenú momentom odoslania elektronickej správy, ak druhá strana nedostala automatickú informáciu o nedoručení elektronickej správy. Zmluvná strana, ktorá má technický problém, jeho existenciu dá včas na vedomie druhej zmluvnej strane a zabezpečí nastavenie technického vybavenia (e-mailové konto), ktoré bude spĺňať všetky parametre pre splnenie požiadavky týkajúcej sa potvrdenia doručenia elektronickej správy, vrátane pripojených dokumentov.

15.5. V prípade telefonickej komunikácie zmluvné strany sa zaväzujú potvrdiť zadanie a potvrdenie Objednávky alebo jej zmenu aj dodatočne e-mailom.

**Článok XVI.**

**Záverečné ustanovenia**

16.1. Táto Dohoda nadobúda platnosť a účinnosť dňom jej podpísania oboma zmluvnými stranami.

16.2. Meniť a dopĺňať túto Dohodu je možné len formou písomných dodatkov, ktoré podpíšu obe zmluvné strany. Každá zmena Dohody musí byť v súlade so Zákonom o verejnom obstarávaní a musí byť uskutočnená iba v rozsahu ust. § 18 Zákona o verejnom obstarávaní.

16.3. Právne vzťahy Dohodou výslovne neupravené sa riadia ustanoveniami Obchodného zákonníka a ostatných platných právnych predpisov Slovenskej republiky.

16.4. Pokiaľ akékoľvek ustanovenie tejto Dohody je alebo sa stane neplatným a/alebo neúčinným, nebude mať uvedené vplyv na platnosť a účinnosť ostatných ustanovení Dohody, ktoré budú i naďalej záväzné a v plnom rozsahu platné a účinné.

16.5. Dohoda je vyhotovená v slovenskom jazyku v 2 vyhotoveniach, po jednom pre každú zmluvnú stranu.

16.6. Neoddeliteľnou súčasťou Dohody sú jej prílohy, a to:

16.6.1. príloha č. 1 - zoznam technického vybavenia Poskytovateľa a

16.6.2. príloha č. 2 - zoznam subdodávateľov Poskytovateľa.

16.7. Všetky spory, ktoré vzniknú z Dohody a/alebo Objednávok, vrátane sporov o jej platnosť, výklad alebo ukončenie, zmluvné strany riešia v zmysle platných právnych predpisov Slovenskej republiky a to prednostne dohodou a v prípade, že zmluvné strany nedôjdu k zmieru, všetky tieto spory budú riešené na miestne a vecne príslušnom súde Slovenskej republiky.

16.8. Zmluvné strany vyhlasujú, že si Dohodu pred jej podpisom prečítali, že sa oboznámili s jej obsahom, ktorému porozumeli a túto Dohodu podpisujú slobodne, vážne, zbavení akýchkoľvek omylov, nie v tiesni a nie za nápadne nevýhodných podmienok, na znak čoho pripájajú svoje podpisy.

V Bratislave, dňa \_\_\_\_\_\_\_\_\_\_\_\_ V \_\_\_\_\_\_\_\_\_\_\_, dňa \_\_\_\_\_\_\_\_\_\_\_

Za Objednávateľa: Za Poskytovateľa:

Slovenský zväz ľadového hokeja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_